Die Albatros D.I is die eerste van 'n reeks Duitse vegvliegtuie wat ontwerp was om heerskappy oor die lugruim terug te wen. Die Geallieerdes het danksy die Nieuport 11 en Airco DH.2 die Fokkerplaag oorwin en Duitsland het die Albatros vliegtuie in diens gestel as teenvoeter. Daar was tussentydse vliegtuie in diens gestel met twee masjiengewere aan boord maar die gewig van die tweede masjiengeweer en ammunisie het die vliegtuig se werkverrigting negatief beinvloed. Duidelik was beter bewapening nodig asook sterker motors en ontwerpingenieur Robert Thelen het die D.I prototipe ontwikkel. Die Albatros D.I was bewapen met twee 7.92 mm Spandau masjiengewere en aangedryf deur 'n Mercedes D.III motor van 160 perdekrag. Dit was die eerste vegvliegtuig wat toegerus is met twee masjiengewere wat nie die vliegtuig se werkverrigting negatief beinvloed het nie. Daar is gou begin met produksie, die prototipe is feitlik net so vervaardig. Die enigste verskil was dat die D.I toegerus was met 'n horn-hoogteroer. Die D.I was minder rats as die Fokker monovlerk vliegtuie maar kon beter klim, was vinniger en was beter bewapen. Toe die D.I sy verskyning gemaak het was die Luftwaffe ook besig met herorganisasie van Jagdstaffeln en die eerste D.I toegeruste Jastas het in September 1916 hulle eerste vlugte onderneem.